Spotprentkunstenaar ná herrie: 'Ek staan by my beginsels' | Maroela Media
Spotprentkunstenaar ná herrie: 'Ek staan by my beginsels'
Die spotprent wat die herrie ontketen het. (Skermgreep: Twitter/ Spotprent deur Jerm)
Die spotprentkunstenaar Jerm sê hy staan bankvas by 'n spotprent wat die afgelope paar dae opnuut 'n herrie ontketen het.
Jerm, oftewel Jeremy Nell, het in Junie 2019 die gewraakte spotprent vir The Daily Friend, die aanlyn koerant van die Instituut vir Rasseverhoudinge, geteken. In die spotprent sê 'n swart persoon aan 'n wit persoon hy moet die grond teruggee wat hy gesteel het. Dié antwoord dat die ander persoon in die tronk hoort vir die verkragting van sy vrou, waarop die man antwoord dat hy nie daarvoor verantwoordelik was nie. In die laaste raampie antwoord die persoon dan "presies".
Helen Zille, voorsitter van die DA se federale dagbestuur, het die spotprent kort voor die nuwe jaar op haar sosialemediaprofiel gedeel en dit het soos 'n veldbrand versprei.
"Dit was mal, maar ek het 'n gevoel dit was meestal kunsmatige woede," het Nell Maandag gesê.
"Ek is oorval met boodskappe. Ek het ook met Helen [Zille] gepraat en sy het gesê daar is groot woede daaroor. Vir my is dit fantasties, want dit veroorsaak gesprekvoering, soos dit veronderstel is om te wees."
Nell sê hy meen die satiriese boodskap in die prent is duidelik – en dit is dat veralgemening op grond van ras nié aanvaarbaar is nie.
Facebook het egter naastenby dieselfde tyd sy aanhangersblad opgeskort. Jerm het nagenoeg 60 000 volgelinge op die blad. Nell sê hy het al verskeie kere waarskuwings van Facebook gekry dat sy plasings nie aan die maatskappy se beleid voldoen nie.
Hy het onder meer 'n berig gedeel oor 'n swart man wat van verkragting aangekla en tronkstraf opgelê is, maar jare later vrygelaat is nadat DNS-toetse sy onskuld bewys het. Sy kommentaar by die berig [dat mans vroue dikwels ook help en hulle nie altyd swak behandel nie] was glo net een van sy plasings wat aanstoot gegee het.
In die jongste voorval is sy spotprent, wat teen veralgemening op grond van ras gekant is, glo ook as rassisties beskou en die blad is gesluit. Daar was glo 'n massa klagtes oor die bladsy wat tot Facebook se besluit gelei het. "Ek dink nie dit hou noodwendig verband [met die onlangse herrie oor die spotprent] nie, maar dit is darem baie vreemde toeval.
"Die sogenaamde oortredings was belaglik en dit is duidelik dat daar 'n georkestreerde poging deur aanlyn trolle is om diegene wat hulle nie aanstaan nie, te laat verwyder."
Nell sê hy het reeds teen Facebook se besluit geappelleer, maar nog nie terugvoer oor die kwessie van die maatskappy ontvang nie. "Daar is niks wat ek verder daaraan kan doen nie."
Nell sê dit het hom boonop jare geneem om dié groot getal volgelinge op Facebook op te bou en dit sou hartseer wees as hy die bladsy permanent kwyt is. Hy oorweeg dit wel om sy werk nou op 'n ander platform te plaas.
"Ek dink nie ek het enigiets verkeerd gedoen nie en die meeste redelike mense sal seker met my saamstem. 'n Mens moet die goeie stryd stry en by jou beginsels staan en dit is wat ek doen," het hy gesê.
Nell sê die verloop van gebeure was ook nie nét negatief nie en hy het reeds nuwe werksaanbiedinge gekry.
Zille, wie se delery van die spotprent tot die groot oproer gelei het, het die afgelope week gesê sy gaan begin om van haar kamma-volgelinge, of sogenaamde bots, op Twitter ontslae te raak. 'n Bot word deur 'n rekenaar geskep en dikwels gebruik om 'n spesifieke agenda aan te vuur.
Van Zille se nagenoeg 1,4 miljoen volgelinge op Twitter is sowat 600 000 glo fop-rekeninge.
Helen Zille Jeremy Nell Jerm spotprent
Onderwyser sterf tydens Parkrun-wedloop
Mense. Dis verby. Die gemors oorheers
Waarom nie Jerm se kostelikhede vervolgens op hierdie media publiseer nie….?
Dis myns insiens dalk heel nodig…!
So, dis nou amptelik.
Een bevolkingsgroep kan sê net wat hulle wil en niks oorkom nie en 'n ander groep mag niks sê nie, al is dit ook nou die waarheid, en geensins rasisties, afbrekend, aanstootlik of watse aard ook al nie.
In die ou SA het die regering ook probeer om 'n groep se monde te snoer en kyk waar is ons vandag. Gaan niemand ooit uit die verlede leer nie? Onderdruking lei tot teen druk.
Dit lyk my dan nou dat Facebook het sommer ook, betreffende Jerm se gewraakte spotprent wat al 6 maande gelede geplaas is, ook as regter in hierdie sage opgetree. Hulle het dus besluit wat demokraties is en nuwe betekenis daaraan gegee. Hierdie sal verseker nie ongesiens in die wêreld verby gaan nie. So het die plaaslike fanatiese sosiale-madiabendes (soos Rapport dit gister uitgedruk het) nou 'n kolossale hupstoot gekry en sal hulle met alle mag die stang vasbyt in hul dryf na verdere sukses om dié wie van hulle verskil uit te dryf of dood te skree. Wat 'n nagmerrie… Lees meer »